
BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru aderarea României la Convenţia privind efectele transfrontiere ale accidentelor industriale, adoptată la Helsinki, la 17 martie 1992, transmis cu adresa nr.702 din 3 februarie 2003, înregistrat sub nr.23/27/2003.



În raport de conţinutul şi obiectul său, proiectul de lege face parte din categoria legilor ordinare.

PREŞEDINTE,

István Antal

[image: image2.png]ROMANIA




Parlamentul  României

Camera  Deputaţilor

Comisia pentru industrii si servicii










Bucureşti, 20.02.2003

RAPORT

asupra proiectului de Lege pentru aderarea României la Convenţia 

privind efectele transfrontiere ale accidentelor industriale, 

adoptată la Helsinki, la 17 martie 1992



În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată, spre dezbatere în fond, cu proiectul de Lege pentru aderarea României la Convenţia privind efectele transfrontiere ale accidentelor industriale, adoptată la Helsinki, la 17 martie 1992, transmis cu adresa nr.702 din 3 februarie 2003, înregistrat sub nr.23/27/2003.



Proiectul de lege a fost adoptat de Senat în şedinţa din 16 decembrie 2002.



Cu adresa nr.1368/28 octombrie 2002, Consiliul Legislativ avizează favorabil proiectul de lege supus aprobării.



Cu avizul nr.702 din 11 februarie 2003, Comisia pentru politică externă a avizat favorabil proiectul de lege în forma adoptată de Senat.

I. Această Convenţie este în vigoare din anul 2000 şi face parte din Convenţiile elaborate în cadrul forumului Comisiei Economice pentru Europa al Naţiunilor Unite - UN/ECE. Aplicarea prevederilor cuprinse în acest document se bazează pe o bună colaborare între state.



Adoptarea legii, pentru aderarea României la Convenţia privind efectele transfrontiere ale accidentelor industriale, este prevăzută în Programul Legislativ al Guvernului pentru anul 2002 şi reprezintă unul din angajamentele asumate de România în cadrul negocierilor pentru aderare la Uniunea Europeană, angajamente cuprinse în Documentul de Poziţie, Capitolul 22 - PROTECŢIA MEDIULUI ÎNCONJURĂTOR.



II. Principalele obiective ale acestei Convenţii sunt prevenirea, pregătirea şi intervenţia în cazul accidentelor industriale care pot avea efecte transfrontiere, inclusiv efectele unor astfel de accidente provocate de catastrofe naturale, precum şi cooperarea internaţională privind asistenţa reciprocă, cercetarea şi dezvoltarea, schimbul de informaţii şi schimburile de tehnologii în domeniul prevenirii, pregătirii şi intervenţiei în cazul accidentelor industriale.



Conform prevederilor Convenţiei la nivel naţional se vor lua măsurile necesare şi se va coopera în cadrul acestei Convenţii, pentru a proteja vieţile oamenilor şi mediul împotriva accidentelor industriale prin prevenirea unor asemenea accidente pe cât este posibil, prin reducerea frecvenţie şi severităţii lor şi prin limitarea efectelor lor.



Având în vedere că acest document conţine prevederi importante privind prevenirea, pregătirea şi intervenţia în cazul accidentelor industriale care pot avea efece transfrontiere şi care pot afecta sănătatea oamenilor şi mediul înconjurător, atât în România, în Europa cât şi la nivel global, este necesar ca România să adere la această Convenţie.



Potrivit prevederilor art.60 din Regulamentul Camerei Deputaţilor, membrii comisiei au dezbătut proiectul de lege în şedinţa din 19 februarie 2003.



După dezbateri s-a hotărât, cu unanimitate de voturi, ca proiectul de Lege pentru aderarea României la Convenţia privind efectele transfrontiere ale accidentelor industriale, adoptată la Helsinki, la 17 martie 1992, să fie supus spre dezbatere şi adoptare în plenul Camerei Deputaţilor în forma prezentată de Senat.



La lucrările comisiei au fost prezenţi 23 deputaţi din totalul de 26 membri ai comisiei.



Proiectul de lege face parte din categoria legilor ordinare, potrivit prevederilor art.74 alin.(2) din Constituţia României.

              PREŞEDINTE,                                          SECRETAR,

                István Antal                                            Cristian Buzea

Expert,

Viorela Gondoş

